Έλλη Αλεξίου

Η **Έλλη Αλεξίου** (Ηράκλειο Κρήτης, 22 Μαΐου 1894 - Αθήνα, 28 Σεπτεμβρίου 1988) ήταν Ελληνίδα συγγραφέας, δημοσιογράφος, και παιδαγωγός.

## Βιογραφικά στοιχεία
Γεννήθηκε στις 22 Μαΐου του 1894 στο Ηράκλειο της Κρήτης. Σπούδασε στο Διδασκαλείο Ηρακλείου και για έξι χρόνια υπηρέτησε ως δασκάλα στο Γ' Χριστιανικό Παρθεναγωγείο και στη "Στέγη Μικρών Αδελφών". Το 1920 εγκαταστάθηκε στην Αθήνα μετά το γάμο της με το Βάσο Δασκαλάκη. Ακολούθησε σπουδές Παιδαγωγικών και Φιλολογίας. Διορίστηκε καθηγήτρια Μέσης Εκπαίδευσης διδάσκοντας επί 19 χρόνια. Συμμετείχε στην Εθνική Αντίσταση μέσα από το ΕΑΜ Λογοτεχνών. Το 1945 μετέβη για σπουδές στη Σορβόνη, απ΄ όπου έλαβε δίπλωμα φωνητικής και γαλλικής, ενώ παράλληλα δίδασκε σε σχολεία της ελληνικής παροικίας . Της αφαιρέθηκε η ελληνική ιθαγένεια και δεν μπόρεσε να επιστρέψει στην Ελλάδα. Από το 1949 αυτοεξορίστηκε από την Ελλάδα και μέχρι το 1962 εργαζόταν ως εκπαιδευτικός σύμβουλος των ελληνικών σχολείων των σοσιαλιστικών χωρών. Το 1962 της επετράπη να επιστρέψει στην Ελλάδα για να μπορέσει να παρευρεθεί στην κηδεία της αδελφής της, Γαλάτειας Καζαντζάκη . Αργότερα όμως συνελήφθη και το 1965 βρέθηκε στις φυλακές Αβέρωφ. Στη συνέχεια ελευθερώθηκε και μετέβη στη Ρουμανία ως το 1966, οπότε και επέστρεψε οριστικά στην Ελλάδα. Με την επιστροφή της συνελήφθη με βάση βούλευμα εναντίον της που είχε εκδοθεί το 1952, δικάστηκε και απαλλάχθηκε. Έκτοτε και μέχρι το θάνατό της, στις 28 Σεπτεμβρίου του 1988, αφιερώθηκε στη λογοτεχνία. Τα έργα της διακρίνονται για τον ποιητικό ρεαλισμό του ύφους καθώς και για τον κοινωνικοπολιτικό προβληματισμό τους.

Η Έλλη Αλεξίου είχε λάβει μέρος στο Α' και Β' Συνέδριο της Ειρήνης, στο Παρίσι (1947) και Βαρσοβία (1950) αντίστοιχα, καθώς και στα Συνέδρια: των Διανοουμένων, στο Βρότσλαβ Πολωνίας (1948), για το Παιδί στη Βιέννη (1952), για τη Γυναίκα, στη Κοπεγχάγη (1953) κ.ά. όπως και της Νεοελληνικής Λογοτεχνίας (Βερολίνο 1957). Υπήρξε μέλος του Συλλόγου Γυναικών Επιστημόνων, της Εταιρίας Ελλήνων Λογοτεχνών, της Πανελλήνιας Κίνησης για την Ύφεση και την Ειρήνη κ.ά. Μιλούσε επίσης γαλλικά, γερμανικά και ρωσικά. Κατά την περίοδο της παραμονής της στο εξωτερικό ζούσε στη Ρουμανία ενώ με την επιστροφή της στην Ελλάδα εγκαταστάθηκε στην Αθήνα (Λ. Αλεξάνδρας).

## Προσωπική ζωή
Ήταν κόρη του λόγιου και εκδότη εφημερίδων, Στυλιανού Αλεξίου. Αδέλφια της ήταν η Γαλάτεια Καζαντζάκη (Γαλάτεια Αλεξίου), ο τοπογράφος μηχανικός του Ε.Μ.Π. Ραδάμανθυς Αλεξίου  και ο φιλόλογος Λευτέρης Αλεξίου. Ήταν παντρεμένη με τον Βάσο Δασκαλάκη με τον οποίο και χώρισε. Μετά τον επαναπατρισμό της το 1962, έμεινε μονίμως στην Αθήνα με τον ποιητή Μάρκο Αυγέρη. Ο Μάρκος Αυγέρης ήταν ο δεύτερος σύζυγος της αδελφής της Γαλάτειας, μετά το θάνατο της οποίας έμεινε κι αυτός έρημος στον κόσμο χωρίς ούτε έναν συγγενή απάνω στη γη. Ανιψιός της, εγγονός του Ραδάμανθυ Αλεξίου, ήταν ο μουσικός και ποιητής Παύλος Σιδηρόπουλος.

## Επιλεγμένα έργα
* *Σκληροί αγώνες για μικρή ζωή* (1931) (διηγήματα)
* *Άνθρωποι* (1938) (διηγήματα)
* *Γ΄ Χριστιανικόν Παρθεναγωγείον* (1938) (μυθιστόρημα)
* *Ο Χοντρούλης και η Πηδηχτή* (1939) (παιδικό βιβλίο)
* *Λούμπεν* (1943) (μυθιστόρημα)
* *Παραπόταμοι* (1955) (μυθιστόρημα)
* *Ήθελε να την λένε «κυρία»* (1956) (παιδικό βιβλίο)
* *Με τη λύρα* (1959) (μυθιστόρημα)
* *Αναχωρήσεις και μεταλλαγές* (1962) (τόμος που ενσωματώνει τρεις συλλογές διηγημάτων: *Αναχωρήσεις και μεταλλαγές / Μυστήρια / Προσοχή, συνάνθρωποι*)
* *Και ούτω καθεξής* (1964) (μυθιστόρημα)
* *Σπονδή* (1964) (διηγήματα)
* *Για να γίνει μεγάλος: μια βιογραφία του Νίκου Καζαντζάκη* (1966)
* *Ανθολογία ελληνικής αντιστασιακής λογοτεχνίας* (1971) (σε συνεργασία με τη Φούλα Χατζιδάκη)
* *Δεσπόζουσα* (1972) (μυθιστορημα)
* *Και υπέρ των ζώντων* (1972) (διηγήματα)
* *Μια μέρα στο γυμνάσιο* (1973) (θεατρικό δράμα σε τρεις πράξεις)
* *Ρωτώ και μαθαίνω* (1975) (παιδικό βιβλίο)
* *Υπό εχεμύθειαν: συλλογή ανεκδότων από τη ζωή λογοτεχνών καλλιτεχνών και πολιτικών* (1976)
* *Τραγουδώ και χορεύω: παιδικά ποιήματα και τραγούδια* (1977) 
* *Κατερειπωμένα αρχοντικά* (1977) (διηγήματα)
* *Υπολείμματα επαγγέλματος* (1978) (διηγήματα / επανέκδοση της συλλογής «*Άνθρωποι*» με την προσθήκη πέντε νέων διηγημάτων)
* *Από πολύ κοντά* (1979) (αυτοβιογραφία)
* *Βασιλική δρυς* (1980) (αυτοβιογραφία)

## Παραπομπές


## Πηγές
* Who's Who 1979 σ.25
## Εξωτερικοί σύνδεσμοι
* 
*Σόνια Ιλίνσκαγια-Αλεξανδροπούλου: Το κύκνειο άσμα της Ελλης Αλεξίου (Το Βήμα)

Κατηγορία:Έλληνες κομμουνιστές
Κατηγορία:Έλληνες λογοτέχνες
Κατηγορία:Νεοέλληνες λογοτέχνες
Κατηγορία:Μέλη του ΕΑΜ
Κατηγορία:Έλληνες παιδαγωγοί